Toeris brand toe sy in NZ-sinkgat val(Argieffoto: Bret Kavanaugh/Unsplash) ŉ Australiese vrou het erge brandwonde opgedoen toe sy in ŉ sinkgat vol stoom getuimel het tydens haar besoek aan ŉ gewilde toeristedorpie in Nieu-Seeland. Die vrou het haar redders vanuit haar hospitaalbed bedank vir hul pogings om haar uit die gat te kry. Die toeris, oorspronklik van Perth, het verlede week in ŉ geotermiese sinkgat geval wat skielik naby die ingang van die toeristedorpie Whakarewarewa oopgemaak het. Dié Maori-dorpie lok jaarliks miljoene toeriste met sy warmwatermere en modderpoele. Kort nadat sy ingeval en gered is, is sy na die Hamilton Waikato-hospitaal geneem. Sy is tans in ŉ stabiele toestand. Die vrou, wat verkies om anoniem te bly, het Woensdag in ŉ verklaring gesê dat dit “omtrent ŉ beproewing” was wat sy deurgemaak het. Sy het die redders bedank wat haar uit die sinkgat gepluk het “en water op my wonde gegooi het totdat nooddienste opgedaag het”. Nog ŉ persoon het geringe beserings in die voorval opgedoen, maar is nie in ŉ hospitaal opgeneem daarvoor nie. Die Whakarewarewa-vallei-kompleks is een van die gewildste toeriste-aantrekkings in Rotorua op die Noord-Eiland en lok sowat drie miljoen besoekers per jaar. Die Rotorua Lakes-raad het intussen gesê die sinkgat is opgevul ná die voorval. ŉ Ondersoek na die voorval is ook reeds van stapel gestuur.